Na podlagi prvega in drugega odstavka 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb, 105/22 – ZZNŠPP in 8/25; v nadaljevanju: ZUJIK) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) Ministrstvo za kulturo Republike Slovenije objavlja

Javni razpis za izbor javnih kulturnih programov na področju umetnosti, ki jih bo v letih 2026–2029 sofinancirala Republika Slovenija iz proračuna, namenjenega za kulturo

(v nadaljevanju: programski razpis, oznaka JPR-PROG-2026–2029)

1. **Naziv in sedež naročnika javnega razpisa**

Republika Slovenija, Ministrstvo za kulturo, Maistrova ulica 10, Ljubljana (v nadaljevanju: ministrstvo).

1. **Predmet in področja javnega razpisa**

Predmet programskega razpisa, oznaka JPR-PROG-2026–2029, je sofinanciranje javnih kulturnih programov na področju umetnosti, ki jih bodo izvajalci javnih kulturnih programov izvedli v obdobju od leta 2026 do vključno 2029.

V razpisu uporabljeni in zapisani izrazi v slovnični obliki za moški spol se uporabljajo kot nevtralni za vse spole.

1. **Cilj razpisa**

Cilj programskega razpisa je povečanje dostopnosti do kakovostnih javnih kulturnih dobrin s podporo programom izvajalcev javnih kulturnih programov na področju umetnosti, katerih dosedanje delovanje na nacionalni ravni bo prepoznano kot vrhunsko oziroma nujno potrebno za uresničevanje načel raznovrstnosti in dostopnosti javnih kulturnih dobrin. Izbrani bodo javni kulturni programi, ki bodo po svojem prispevku k uresničevanju javnega interesa za kulturo prepoznani kot programi, ki so po obsegu, kakovosti in dostopnosti primerljivi s programi, ki jih zagotavljajo javni zavodi na področju kulture.

1. **Opredelitev izrazov**

**Razpisna področja** souprizoritvene umetnosti, glasbene umetnosti, vizualne umetnosti ter arhitektura in oblikovanje, intermedijske umetnosti in transdisciplinarni programi.

**Uprizoritvene umetnosti** sopodročje umetnosti, ki zajema različne oblike, prakse in izraze gledališke ustvarjalnosti: dramsko in lutkovno gledališče, postdramsko gledališče, sodobne plesne prakse, ambientalno in ulično gledališče, sodobni cirkus, dramatiko ter razne eksperimentalne in raziskovalne gledališke prakse (kot npr. performans, fizično gledališče in podobno).

**Glasbene umetnosti** sopodročje umetnosti, ki vključuje vse zvrsti, prakse in vsebine, ki jih družijo raziskovanje zvoka in glasbeno ustvarjanje ter balet. Sem spadajo tradicionalne glasbene zvrsti, ki so se razvijale skozi dolgo zgodovino glasbene umetnosti, kot tudi vsi sodobni načini glasbenega in baletnega izražanja. Področje zajema staro glasbo, simfonično, orkestralno, komorno, vokalno, vokalno-instrumentalno, elektronsko, sodobno komponirano in improvizirano glasbo, zvočno umetnost, opero in druga glasbeno-scenska dela ter balet, vse oblike tradicionalnega in sodobnega jazza, glasbe sveta, etno in ljudsko glasbo, raznovrstne popularne, alternativne in eksperimentalne glasbene zvrsti, oblike in zvočne prakse, šanson, kantavtorsko glasbo, idr.

**Vizualne umetnosti** sopodročje umetnosti, ki obsega različne oblike, postopke in izraze likovne ustvarjalnosti in vključuje tako tradicionalne zvrsti kot sodobne ustvarjalne in raziskovalne prakse. V okvir širšega področja vizualnih umetnosti sodita tudi arhitektura in oblikovanje. **Arhitektura** zajema tako obstoječe stavbe kot novogradnje in prostorske ureditve, procese načrtovanja in rabe ter ponovne rabe. Javni interes v arhitekturi obsega izboljšanje kakovosti življenja in življenjskega okolja ter socialno kohezivnost, arhitektura in oblikovanje prostora pa spadata med ključne dejavnike za socialno izgradnjo bivalnega okolja ter njegovo raznovrstnost in povezanost. Zvrstno razvejeno je tudi **oblikovanje**, ki med drugim obsega industrijsko, modno in unikatno oblikovanje, umetnostno obrt ter oblikovanje vidnih sporočil. V kontekstu tega razpisa se arhitekturni in oblikovalski projekti v praksi najpogosteje manifestirajo v obliki instalacij, razstav, performansov in intervencij v javnem prostoru, možne pa so tudi druge predstavitve.

**Intermedijske umetnosti** so opredeljene kot umetniške prakse, ki v raziskovanju izraznih možnosti delujejo na presečiščih umetnosti, različnih znanosti, ved ali sodobnih tehnologij. Pri svojem ustvarjalnem izrazu, uporabljenih orodjih ter pristopih se opirajo na informacijske in komunikacijske tehnologije oziroma medije, vsebujejo pa tudi njihovo kritično refleksijo v družbenem kontekstu. V praksi se najpogosteje manifestirajo kot instalacija, razstava, performans ali intervencija v javnem prostoru, v virtualnih prostorih oziroma na medmrežju, pa tudi kot nove eksperimentalne predstavitvene oblike.

**Transdisciplinarni programi** opredeljujejo način dela na področju umetnosti, v katerem se izrazito preči posamezna področja in zvrsti umetniškega izraza ter ustvarjalcem, ki matično ne delujejo zgolj na enem umetniškem področju, ampak vsaj na treh, omogoča nadpodročno opredelitev. Program izvajalca ni le seštevek posameznih umetniških zvrsti, tehnik in produkcijskih enot, temveč njihova komplementarna spojitev. Transdisciplinarna praksa umetniško delo in metodo pogosto kombinira z drugimi družbenimi sferami, na primer ekologijo, znanostjo, participacijo in inovacijskimi procesi.

**Javni kulturni program** (v nadaljevanju: program) je po vsebini, zasnovi in obsegu zaključena celota programskih sklopov, ki kontinuirano potekajo skozi vse leto. Javni kulturni program lahko poleg osnovnega razpisnega področja vsebuje tudi programske dejavnosti na drugih razpisanih področjih umetnosti, če so smiselno vsebinsko vpete v osnovno programsko vizijo prijavitelja. Javni kulturni program je dostopen javnosti in bo izveden v obdobju od leta 2026 do vključno 2029. Ministrstvo bo preverjalo usklajenost programa s predloženo vizijo izvajalca.

**Vizija** je strateški dokument izvajalca, ki določa kratkoročne cilje za programsko obdobje in predvidene ukrepe za doseganje dolgoročnih ciljev ter izkazuje usmerjenost prijavitelja v trajno delovanje.

**Programski sklop** je del programa, ki je po vsebini, zasnovi in obsegu zaključena celota in je dostopna javnosti oziroma so javnosti predstavljeni rezultati ali procesi dela v programskem sklopu. Vrste programskih sklopov so opredeljene v okviru posameznega razpisnega področja. Programski sklop je sestavljen iz programskih enot.

**Programska enota** je konkretna programska aktivnost, enovit dogodek v kraju in času, na primer: konkretna produkcija, koncertni cikel, razstava, instalacija, performans, notna izdaja, mednarodni dogodek ipd.

**Koprodukcija** posameznih programskih enot znotraj prijavljenega programa je enakovreden odnos dveh ali več izvajalcev (nevladne organizacije s področja kulture, javni zavodi), ki združijo ustvarjalne zmožnosti in sredstva za uresničitev skupnega projekta. Koprodukcija pomeni, da so vsi partnerji odgovorni za realizacijo in sofinanciranje projekta in so upravičeni do enakovrednih skupnih referenc, v skladu z medsebojnim pisnim dogovorom. Pri prijavi koprodukcijskih projektov skupna zaprošena vsota vseh koproducentov ne sme presegati 70 % vrednosti projekta. Koprodukcijska razmerja ureja podpisan dogovor, v katerem so jasno opredeljene odgovornosti in dolžnosti posameznega partnerja ter natančno razmejene vse obveznosti (finančne, vsebinske, kadrovske, izvedbene).

**Osnovno razpisno področje** je tisto razpisno področje, na katerega po obsegu in načinu izvajanja spada osrednji program prijavitelja.

**Druga razpisna področja** so razpisna področja, ki jih lahko prijavitelj, ob izpolnjevanju splošnih in posebnih pogojev na osnovnem razpisnem področju, vključi v svoj program, če zanje izpolnjuje posebne pogoje in kriterije, ki so navedeni v točkah 6.2 in 8.3 razpisnega besedila.

**Izvajalec programa** je skladno z določili 58. člena ZUJIK pravna oseba, katere dejavnost je po kvaliteti ali po pomenu primerljiva s kulturno dejavnostjo javnih zavodov z njenega delovnega področja oziroma pravna oseba, katere dejavnost se praviloma ne zagotavlja v javnih zavodih, njen kulturni program pa je v javnem interesu. Izvajalec programa je odgovorni nosilec programa ter poslovno in programsko predstavlja nevladno organizacijo s področja kulture.

**Upravičene osebe** na programskem razpisu so prijavitelji programov, to so nevladne organizacije, registrirane za opravljanje kulturno-umetniških dejavnosti ter posredovanje kulturnih dobrin v Sloveniji, ki že delujejo na področju razpisa in izpolnjujejo splošne in posebne pogoje za sodelovanje na razpisu. Glede na osnovno dejavnost niso izobraževalne, znanstvene ali vzgojno-izobraževalne institucije oziroma so organizacije, katerih temeljni namen za ustanovitev je opravljanje kulturno-umetniških dejavnosti ter posredovanje kulturnih dobrin v Sloveniji.

**Nevladne organizacije** s področja kultureso pravne osebe, ki so ustanovljene kot društva, zasebni zavodi, ustanove in drugo. Nevladno organizacijo opredeljuje 2. člen Zakona o nevladnih organizacijah (Uradni list RS, št. 21/18, v nadaljnjem besedilu: ZNOrg).

**Samozaposleni v kulturi** (v nadaljnjem besedilu: samozaposleni) so osebe, ki so na zadnji dan roka za oddajo vlog na razpis vpisane v razvid samozaposlenih v kulturi, ki ga vodi ministrstvo.

**Trajnostni razvoj** pomeni zadovoljiti trenutne potrebe, ne da bi pri tem ogrožali zadovoljevanje potreb prihodnjih generacij.[[1]](#footnote-2) Javni razpis zasleduje trajnostno oziroma vzdržno produkcijo, ki omogoča dolgožive projekte in programe, v katere so skladno z zmogljivostjo posamezne nevladne organizacije finančna sredstva investirana z mislijo na prihodnost in razvoj, kadrovske zmogljivosti organizacije so načrtovane dolgoročno vzdržno, uporabljeni so okolju prijazni materiali in energetski viri, promocija programa odseva daljnosežno vizijo razvoja občinstev ipd.

**Zeleni prehod v kulturi** pomeni vključevanje trajnostnih praks in okolju prijaznih pristopov v kulturnem sektorju. Glavni cilji zelenega prehoda v kulturi so: zmanjšanje okoljskega odtisa kulturnih dejavnosti ali dogodkov, povečanje ozaveščenosti o okoljskih vprašanjih ter spodbujanje trajnostnih vrednot skozi kulturne izraze.

**Avtorski honorar** predstavlja plačilo avtorju, ustvarjalcu in/ali izvajalcu za opravljeno avtorsko delo oziroma za uporabo avtorskega dela, ki ga je nujno treba upoštevati ter spoštovati na vseh področjih javnega razpisa.

**Upravičeni stroški**, ki ji sofinancira ministrstvo, so**:**

* splošni stroški delovanja,
* stroški dela zaposlenih,
* programski materialni stroški,
* stroški nakupa opreme, potrebne za izvedbo programa,
* posredni stroški.

Upravičeni stroški za sofinanciranje s strani ministrstva so sestavljeni izključno iz upravičenih stroškov, navedenih v vsakoletnem finančnem načrtu prijavitelja.

Upravičeni stroški so tisti, ki:

* izhajajo iz predmeta pogodbe,
* so nujni za kvalitetno izvedbo sofinanciranega programa,
* so dejansko nastali od 1. januarja 2026,
* so nastali izključno za namen izvedbe sofinanciranega programa in se lahko v celoti pripišejo temu programu,
* so opredeljeni v prijavi prijavitelja,
* so razumni in utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so transparentni in preverljivi,
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje,
* so v primeru prve, druge, tretje in četrte alineje upravičenih stroškov iz predprejšnjega odstavka izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija),
* niso in ne bodo sočasno financirani od drugih sofinancerjev programa (dvojno financiranje).

**Programski materialni stroški** so stroški, nastali z izvedbo posameznega programa, vključno z avtorskimi honorarji in stroški za redno strokovno pogodbeno sodelovanje. Redno strokovno pogodbeno sodelovanje presega čas trajanja posamezne programske enote oziroma izkazuje vezanost na izvajanje programa kot celote.

**Splošni stroški delovanja** so stroški delovanja izvajalca programa (npr. najemnine prostorov, varovanje, računovodstvo, pisarniški material, ogrevanje, elektrika, voda, telefon …), ki se jih ne da vezati le na izvedbo programa in so nujni za izvajanje programa, podprtega v okviru razpisa.

**Stroški dela** **zaposlenih** so stroški, nastali z izplačilom dohodka osebam, ki imajo z izvajalcem programa sklenjeno delovno razmerje na podlagi pogodbe o zaposlitvi. Izvajalci programa brez zaposlenih niso upravičeni do stroškov dela.

**Stroški nakupa opreme** so stroški, nastali z nakupom opreme, ki je potrebna za izvedbo programa. V skladu z Zakonom o računovodstvu (Uradni list RS, št. 23/99, 30/02 – ZJF-C in 114/06 – ZUE) in Slovenskimi računovodskimi standardi 2024 (Uradni list RS, št. 129/23) je **oprema** opredmeteno osnovno sredstvo (npr. računalniška in druga tehnična oprema, naprave, pohištvo, glasbilo …), ki jo izvajalec programa uporablja za svoje delo več kot eno leto, njena posamična nabavna vrednost pa presega 500,00 EUR.

**Posredni stroški** so stroški, nastali z izvajanjem programa in so določeni kot povprečnina v višini 10 % vrednosti z odločbo in pogodbo dodeljenih sredstev sofinanciranja. Zanje veljajo vsa določila o upravičenih stroških, razen določila o izkazljivosti, saj posrednih stroškov prijavitelj programa ne izkazuje z dokazili.

**Referenčna prizorišča** na področju vizualnih umetnosti, arhitekture in oblikovanja ter intermedijskih umetnosti so tiste galerije in drugi prireditveni prostori, ki so se v preteklosti že uveljavili z razstavnimi dogodki s področja vizualnih umetnosti, arhitekture in oblikovanja ter intermedijskih umetnosti oziroma jim potrebno referenčnost zagotavljajo sodelavci aktualnega projekta (kuratorji, kustosi, umetniki in drugi).

**Razstavnina** je avtorski honorar umetniku, ki javno predstavi svoja umetniška dela na razstavi ali drugem razstavnem ali performativnem dogodku. Ministrstvo razstavnino uvršča med obvezne stroške na področjih vizualnih umetnosti ter arhitekture in oblikovanja ter določa najnižje bruto obsege: najmanj 1.000,00 EUR za osebno razstavo iz tekoče produkcije, najmanj 2.000,00 EUR za pregledno razstavo in najmanj 4.000,00 EUR za retrospektivno razstavo. V primeru skupinske razstave se vsaj 20 % pogodbene vrednosti nameni sodelujočim umetnikom.

**Finančna uravnoteženost** programa pomeni:

* da so upravičeni stroški programa uravnoteženi z njegovim obsegom in vsebino (zlasti glede cenovne primernosti in stroškovne učinkovitosti),
* da so prihodki enaki odhodkom.

**Celotna vrednost programa** obsega vse načrtovane odhodke (vključno s posrednimi stroški).

1. **Razpisna področja, programski sklopi in vrste programski sklopov**

Ministrstvo na področju umetnosti razpisuje naslednja razpisna področja in vrste programskih sklopov:

* 1. **Uprizoritvene umetnosti**
     1. **Produkcija**
* Premiere in ponovitve premiernih uprizoritev.

Programski sklop »Produkcija« je namenjen sofinanciranju premier (uprizoritve, premierno uprizorjene v tekočem letu sofinanciranja) na področju uprizoritvenih umetnosti v Sloveniji in ponovitev premiernih uprizoritev v letu premiere v Sloveniji. Enoto programskega sklopa predstavlja posamezna premiera in vse ponovitve premierne uprizoritve v letu premiere v Sloveniji.

Prednostne usmeritve programskega sklopa so:

* vključevanje kakovostnih in izvirnih avtorjev, avtorskih skupin ter ostalih izvajalcev s statusom samozaposlenih v kulturi,
* izvirnost in ustvarjalnost v pristopu in izvedbi,
* koprodukcije,
* skrb za postprodukcijo in njeno teritorialno razpršenost po Sloveniji.

**5.1.2 Postprodukcija**

* Ponovitve uprizoritev iz prejšnjih sezon.

Programski sklop »Postprodukcija« je namenjen sofinanciranju ponovitev uprizoritev iz prejšnjih sezon v Sloveniji. Enoto programskega sklopa predstavlja posamezna ponovitev predstave iz prejšnjih sezon v Sloveniji.

Prednostne usmeritve programskega sklopa so:

* teritorialna razpršenost postprodukcije po Sloveniji.

**5.1.3 Razvojni program**

* Program kreativnega sopotništva (v nadaljevanju: PKS).
* Produkcije mladih avtorjev.

Programski sklop »Razvojni program« je namenjen sofinanciranju dejavnosti in projektov, ki pripomorejo k razvoju umetnikov ali dejavnosti in mladih avtorjev. Javnosti je dostopen kot proces (predstavitev kaj razvija) ali kot rezultat (npr. produkcija).

PKS je namenjen:

1. aktivnemu kuratorskemu sodelovanju izvajalca programa z izbranim rezidenčnim umetnikom s statusom samozaposlenega v kulturi ali umetniškim kolektivom, kjer ima več kot polovica članov kolektiva status samozaposlenega v kulturi (v nadaljevanju: rezident), v soustvarjalnem procesu, ki traja vsaj dve leti, s ciljem razvoja produkcije rezidenta ter iskanjem in odpiranjem priložnosti in prostorov rezidentu zunaj okvira same produkcije,

*ali*

1. razvoju in realizaciji zastavljenega tematskega cilja v procesu, ki traja vsaj dve leti in vključuje različne dejavnosti ter zunanje strokovnjake in sodelavce z različnih področij. Zastavljeni tematski cilj zaobjema tematiko, ki jo izvajalec programa vidi kot bistveno za razvoj uprizoritvenega področja v najširšem pomenu.

»Produkcija mladega avtorja« obsega produkcijo posameznega mladega avtorja (ki v letu sofinanciranja ne bo presegel starosti 30 let) ali mladega umetniškega kolektiva (v katerem več kot polovica članov v letu podpore ne bo presegla starosti 30 let) (v nadaljevanju: mladi avtor – izraz zajema tako posameznega mladega avtorja kot mlad umetniški kolektiv) pod mentorstvom in z organizacijsko/producentsko podporo izvajalca programa, z jasnim umetniškim konceptom mladega avtorja. Izvedena bo v tekočem letu sofinanciranja ter obsega vse dejavnosti mladega avtorja, ki so potrebne za njeno realizacijo.

Enoto programskega sklopa predstavlja posamezna dejavnost v sklopu PKS oziroma posamezna produkcija mladega avtorja in vse ponovitve te produkcije v tekočem letu.

Prednostne usmeritve programskega sklopa so:

* izvirnost in ustvarjalnost v pristopu in izvedbi,
* razvojna naravnanost,
* vključevanje referenčnih slovenskih in mednarodnih ustvarjalcev in strokovnjakov,
* aktivno soustvarjalno (kuratorsko, mentorsko, producentsko …) sodelovanje,
* učinkovitost ter možnost prenosa in uporabe rezultatov (aplikativnost rezultatov) raziskovalnega področja in/ali teme za različne deležnike uprizoritvenih umetnosti.

**5.1.4 Mednarodno sodelovanje in gostujoče uprizoritve**

* Gostovanja v tujini.
* Gostujoče uprizoritve – iz Slovenije, zamejstva in tujine.
* Mednarodno povezovanje in mreženje – v mednarodnih referenčnih mrežah in organizacijah.

Programski sklop »Mednarodno sodelovanje in gostujoče uprizoritve« je namenjen sofinanciranju gostovanja uprizoritev, ki so del programa, v tujini, sofinanciranju gostujočih uprizoritev drugih producentov iz Slovenije, zamejstva in tujine ter sofinanciranju stroškov mednarodnega povezovanja in mreženja v mednarodnih mrežah in organizacijah, predvsem stroškov članarin. Sem sodijo tudi ponovitve mednarodnih koprodukcij v tujini. Enoto programskega sklopa predstavlja posamezno gostovanje (ali posamezna turneja) v tujini oziroma posamezna gostujoča uprizoritev oziroma posamezna dejavnost v okviru mednarodnega povezovanja in mreženja.

Prednostni usmeritvi programskega sklopa sta:

* gostovanje na referenčnih prizoriščih v mednarodnem prostoru,
* gostovanje na podlagi vključevanja v mednarodne mreže.
  + 1. **Mednarodni festivali in platforme**

Programski sklop »Mednarodni festivali in platforme« je namenjen sofinanciranju priprave, organizacije in izvedbe mednarodnega festivala ali platforme na področju uprizoritvenih umetnosti. Mednarodni festival mora vključevati gostovanja projektov s področja uprizoritvenih umetnosti producentov iz tujine, kamor ne sodijo predvajanja posnetkov uprizoritev. Enoto programskega sklopa predstavlja mednarodni festival ali platforma.

Prednostne usmeritve programskega sklopa so:

* predstavitev referenčnih in kakovostnih slovenskih in mednarodnih izvajalcev in projektov,
* vabljenje referenčnih mednarodnih selektorjev, strokovnjakov in kritikov,
* vsebinska celovitost,
* raznovrstnost form (predstave, delavnice, predavanja, pogovori …).
  + 1. **Podporni programi**
* Podporne dejavnosti, ki bistveno prispevajo k vsebinski celovitosti in zaokroženosti programa.
* Podporne dejavnosti, ki bistveno prispevajo h krepitvi kompetenc izvajalca (producenta) programa.

Programski sklop »Podporni programi« je namenjen sofinanciranju programskih dejavnosti na področju uprizoritvenih umetnosti, ki bistveno prispevajo k vsebinski celovitosti in zaokroženosti programa in so osredotočeni na zagotavljanje ustreznega podpornega okolja za uspešno izvajanje programa, njegov razvoj ter oblikovanje in krepitev zanimanja in refleksije s strani javnosti, ali podpornih dejavnosti, ki bistveno prispevajo h krepitvi kompetenc izvajalca programa in niso neposredno vezane na program. V programski sklop sodijo študijske, teoretske, izobraževalne, popularizirajoče dejavnosti, dejavnosti s področja kulturno-umetnostne vzgoje in druge dejavnosti, ki jih po formi in vsebini ni mogoče opredeliti v obstoječih programskih sklopih.

Enoto programskega sklopa predstavljajo posamezne dejavnosti.

Prednostne usmeritve programskega sklopa so:

* vključevanje referenčnih slovenskih in mednarodnih ustvarjalcev in strokovnjakov,
* spodbujanje zanimanja za umetniške vsebine in procese med mladimi.
  1. **Glasbene umetnosti**

**5.2.1 Produkcija in postprodukcija**

Programski sklop »Produkcija in postprodukcija« je namenjen sofinanciranju koncertne, baletne ter glasbeno-scenske produkcije in njenemu predstavljanju v slovenskem in mednarodnem kulturnem prostoru. Programski sklop se deli na premiere oziroma izvedbo glasbenih del in njihove ponovitve v času trajanja sofinanciranja programa. Izvajalec programa je nosilec posamezne produkcije (producent) in jo izvaja v sodelovanju z umetniškimi ustvarjalci in izvajalci. Predstavljanje produkcije poteka na način izvedbe oziroma uprizoritve te produkcije na slovenskih in mednarodnih prizoriščih. Enoto programskega sklopa predstavlja posamezna premiera produkcije oziroma izvedba glasbenih del in vse ponovitve ene izvedbe oziroma uprizoritve v tekočem letu.

Prednostne usmeritve programskega sklopa so:

* vključevanje kakovostnih, novih in izvirnih glasbenih, baletnih ali glasbeno-scenskih del referenčnih in kakovostnih ustvarjalcev iz Slovenije,
* izvedbo s strani referenčnih in kakovostnih izvajalcev iz Slovenije,
* izkazovanje skrbi za uveljavljanje posebej nadarjenih mladih ustvarjalcev in izvajalcev,
* kontinuirano predstavljanje na referenčnih odrih v Sloveniji in mednarodnem kulturnem prostoru s poudarkom na teritorialni razpršenosti po Sloveniji,
* koprodukcijska sodelovanja s poudarkom na sodelovanju z javnimi zavodi,
* doprinos k zagotavljanju ustrezne žanrske raznovrstnosti slovenske glasbene umetnosti.

**5.2.2 Organizacija koncertnih ciklov in festivalov**

Programski sklop »Organizacija koncertnih ciklov in festivalov« je namenjen sofinanciranju priprave, organizacije in izvedbe koncertnega cikla ali festivala. Enoto programskega sklopa predstavlja: koncertni cikel (najmanj 5 koncertnih dogodkov) ali glasbeni festival (v trajanju najmanj 2 dni).

Prednostne usmeritve programskega sklopa so:

* zasledovanje zvrstne profiliranosti,
* predstavitev referenčnih in kakovostnih slovenskih in mednarodnih izvajalcev in projektov,
* zagotavljanje uravnoteženega deleža slovenske glasbene ustvarjalnosti,
* vabljenje referenčnih mednarodnih programskih vodij, producentov, strokovnjakov in kritikov,
* vsebinska celovitost,
* koprodukcijska sodelovanja s poudarkom na sodelovanju z javnimi zavodi,
* izmenjevanje glasbenih vsebin s sorodnimi organizacijami iz mednarodnega kulturnega prostora.

**5.2.3 Mednarodno sodelovanje in promocija**

Programski sklop »Mednarodno sodelovanje in promocija« je namenjen sofinanciranju mednarodnega sodelovanja in promocije s ciljem mednarodnega uveljavljanja slovenske glasbene ustvarjalnosti, npr. sklepanja dogovorov za glasbene nastope, turneje, snemanja pri referenčnih tujih založbah, mednarodne koprodukcije, itn. Enoto programskega sklopa predstavlja posamičen mednarodni dogodek (npr. posamičen nastop, udeležba na glasbenem sejmu, mednarodna koprodukcija) ali serija dogodkov (npr. organizacija mednarodne turneje izvajalca).

Prednostne usmeritve programskega sklopa so:

* predstavitev referenčnih in kakovostnih ustvarjalcev in izvajalcev iz Slovenije,
* predstavljanje aktualnih, sodobnih in inovativnih umetniških vsebin,
* predstavljanje slovenske glasbene ustvarjalnosti na referenčnih mednarodnih sejmih v tujini,
* gostovanje na referenčnih mednarodnih koncertnih odrih in prizoriščih,
* vključevanje v mednarodne mreže.

**5.2.4 Glasbeno založništvo**

Programski sklop »Glasbeno založništvo« je namenjen sofinanciranju izdaje nosilcev zvoka, notnih izdaj in revijalnega tiska. Posamezne izdaje so lahko fizične ali pretočne oziroma spletne. Enoto programskega sklopa predstavlja posamezna izdana številka revije oziroma nosilec zvoka oziroma notna izdaja.

Prednostne usmeritve programskega sklopa so:

* predstavljanje referenčnih in kakovostnih ustvarjalcev in izvajalcev iz Slovenije,
* skrb za arhiviranje pomembne dediščine slovenske glasbene ustvarjalnosti oziroma skrb za izdajanje del posebej nadarjenih mladih slovenskih ustvarjalcev in izvajalcev,
* vključevanje v distribucijske tokove za zagotavljanje ustrezne dostopnosti zainteresirani javnosti s poudarkom na mednarodni dostopnosti,
* prispevek k zagotavljanju ustrezne žanrske raznovrstnosti na področju slovenske glasbene umetnosti.

**5.2.5** **Naročila novih izvirnih glasbenih del in koreografij** **ustvarjalcev iz Slovenije**

Programski sklop »Naročila novih izvirnih glasbenih del in koreografij ustvarjalcev iz Slovenije« je namenjen sofinanciranju naročil novih izvirnih slovenskih glasbenih del in koreografij. Posamezna dela morajo biti v tekočem koledarskem letu tudi javno izvedena in arhivirana. Enoto programskega sklopa predstavlja posamezno naročeno, predstavljeno in arhivirano glasbeno delo.

Prednostne usmeritve programskega sklopa so:

* naročanje del referenčnih, kakovostnih in aktualnih glasbenih ustvarjalcev in koreografov iz Slovenije,
* izvajanje naročenih del s strani referenčnih izvajalcev iz Slovenije,
* skrb za angažiranje in uveljavljanje posebej nadarjenih mladih slovenskih glasbenih ustvarjalcev in koreografov,
* naročanje del, ki izkazujejo tendence k razvijanju in uveljavljanju novih kompozicijskih in izraznih možnosti,
* predstavljanje naročenih del v okviru referenčnih in odmevnih projektov,
* prispevek k zagotavljanju ustrezne žanrske raznovrstnosti glasbene umetnosti v Sloveniji.

**5.2.6 Podporni programi**

Programski sklop »Podporni programi« je namenjen sofinanciranju dejavnosti na področju glasbenih umetnosti, ki bistveno prispevajo k vsebinski celovitosti in zaokroženosti programa in so osredotočeni na zagotavljanje ustreznega podpornega okolja za uspešno izvajanje programa, njegov razvoj ter oblikovanje in krepitev zanimanja in refleksije s strani javnosti ali podpornih dejavnosti, ki bistveno prispevajo h krepitvi kompetenc izvajalca programa in niso neposredno vezane na program. V programski sklop sodijo študijske, teoretske, izobraževalne, popularizajoče dejavnosti, dejavnosti s področja kulturno-umetnostne vzgoje, organizacija in izvedba neformalnih usposabljanj tekmovanj, podeljevanje strokovnih nagrad in drugih referenčnih strokovnih priznanj in druge aktivnosti, ki jih po formi in vsebini ni mogoče opredeliti v obstoječih programskih sklopih. Enoto programskega sklopa predstavljajo posamezne dejavnosti.

Področje se deli na:

* podporne dejavnosti, ki bistveno prispevajo k zaokroženosti in prepoznavnosti programa,
* podporne dejavnosti, ki bistveno prispevajo h krepitvi kompetenc izvajalca (producenta) programa.

Prednostne usmeritve programskega sklopa so:

* vključevanje referenčnih slovenskih in mednarodnih ustvarjalcev in strokovnjakov,
* izvajanje prenosa znanja na področjih glasbenih, baletnih ali glasbeno-scenskih vsebin in praks, za katere usposabljanje in izobraževanje v slovenskem prostoru ni ustrezno zastopano in razvito,
* spodbujanje zanimanja za umetniške vsebine in procese med mladimi,
* krepitev kritiške stroke s področja izvajanja programa.

**5.3. Vizualne umetnosti ter arhitektura in oblikovanje**

**5.3.1 Produkcija in koprodukcija razstavnih in festivalskih programov v Sloveniji**

Programski sklop »Produkcija in koprodukcija razstavnih in festivalskih programov v Sloveniji« je namenjen sofinanciranju prijaviteljeve produkcije razstavnih in festivalskih dogodkov v Sloveniji.

Enoto programskega sklopa, ki vključuje tudi spremne študije in objave v spremljajoči publikaciji, predstavlja:

* osebna razstava iz tekoče produkcije izbranih ustvarjalcev,
* pregledna razstava izbranih ustvarjalcev, ki časovno obsega vsaj pet let njihovega ustvarjanja,
* retrospektivna razstava izbranih ustvarjalcev,
* problemsko, tematsko in raziskovalno zastavljen razstavni ali festivalski projekt, ki vključuje večje število avtorjev in/oz. avtorskih skupin,
* koprodukcija.

Prednostne usmeritve programskega sklopa so:

* izkazovanje zaokroženosti in prepoznavnosti programa,
* vključevanje referenčnih in kakovostnih slovenskih in mednarodnih ustvarjalcev, avtorskih skupin in drugih izvajalcev,
* vključevanje večjega števila ustvarjalcev s statusom samozaposlenih v kulturi,
* dostopnost razstavnih projektov javnosti v trajanju najmanj štiri tedne,
* skrb za uveljavljanje najmlajše generacije ustvarjalcev,
* upoštevanje raznolike produkcije sodobne vizualne umetnosti, arhitekture in oblikovanja in njene dostopnosti,
* koprodukcijska sodelovanja.

**5.3.2 Gostovanje razstavnih projektov na referenčnih prizoriščih zunaj občine, kjer so bili primarno predstavljeni**

Programski sklop »Gostovanje razstavnih projektov na referenčnih prizoriščih zunaj občine, kjer so bili primarno predstavljeni« je namenjen sofinanciranju decentraliziranega kroženja razstavnih projektov, ki so del prijaviteljevega programa, na referenčnih prizoriščih zunaj občine, kjer so bili primarno predstavljeni, v Sloveniji in zamejstvu. Enoto programskega sklopa predstavlja posamezen gostujoči razstavni projekt.

Prednostne usmeritve programskega sklopa so:

* trajnostno delovanje in zagotavljanje širše dostopnosti kakovostne umetniške produkcije,
* dostopnost razstavnih projektov javnosti v trajanju najmanj štiri tedne,
* krepitev učinkovitejše rabe kulturne infrastrukture.

**5.3.3 Mednarodno sodelovanje**

Programski sklop »Mednarodno sodelovanje« je namenjen sofinanciranju gostovanja razstavnih projektov v mednarodnem okolju.

Enoto programskega sklopa predstavlja:

* gostovanje razstavnega projekta iz Slovenije na referenčnih mednarodnih razstavnih prizoriščih,
* koprodukcija pri mednarodnih razstavnih projektih v mednarodnem okolju.

Prednostne usmeritve programskega sklopa so:

* predstavitve referenčnih in kakovostnih slovenskih ustvarjalcev v mednarodnem okolju,
* vključenost v mednarodne razstavne selekcije na najvišji ravni,
* predstavitve Slovenije na referenčnih prizoriščih gostiteljic ter vključenost v njihove umetniške zbirke.

**5.3.4 Podporni programi**

Programski sklop »Podporni programi« je namenjen sofinanciranju programskih dejavnosti na področju vizualnih umetnosti, arhitekture in oblikovanja, ki bistveno prispevajo k zaokroženosti in prepoznavnosti programa in so osredotočene na zagotavljanje ustreznega podpornega okolja za uspešno izvajanje programa, njegov razvoj ter oblikovanje in krepitev zanimanja in refleksije s strani javnosti, ali podpornih dejavnosti, ki bistveno prispevajo h krepitvi kompetenc izvajalca programa in niso neposredno vezane na program. V programski sklop sodijo raziskovalne, teoretske, izobraževalne, popularizirajoče dejavnosti, dejavnosti s področja kulturno-umetnostne vzgoje in druge dejavnosti, ki jih po formi in vsebini ni mogoče opredeliti v obstoječih programskih sklopih.

Enoto programskega sklopa predstavlja:

* podporna dejavnost, ki bistveno prispeva k zaokroženosti in prepoznavnosti programa,
* podporna dejavnost, ki bistveno prispeva h krepitvi kompetenc izvajalca (producenta) programa.

Prednostne usmeritve programskega sklopa so:

* vključevanje referenčnih slovenskih in mednarodnih ustvarjalcev in strokovnjakov,
* spodbujanje zanimanja za umetniške vsebine in procese med mladimi,
* spodbujanje refleksije o vizualnih umetnostih, arhitekturi in oblikovanju,
* skrb za trajnostni razvoj organizacije v okoljskem in družbenem smislu.

**5.4. Intermedijske umetnosti**

**5.4.1 Produkcija, koprodukcija in postprodukcija**

Programski sklop »Produkcija, koprodukcija in postprodukcija« je namenjen sofinanciranju izvajalčeve lastne produkcije, koprodukcije in postprodukcije. Enoto programskega sklopa predstavlja posamezna zaključena produkcija, postprodukcija ali koprodukcija, vključno s spremljajočimi materiali in promocijsko aktivnostjo v tekočem letu.

Prednostne usmeritve programskega sklopa:

* vključevanje referenčnih slovenskih in mednarodnih avtorjev, ustvarjalcev in izvajalcev,
* produkcija aktualnih intermedijskih projektov,
* skrb za uveljavljanje mladih slovenskih avtorjev,
* večje število postprodukcij in njihova regionalna razpršenost po Sloveniji.

**5.4.2 Mednarodno sodelovanje in gostujoče programske enote**

Programski sklop »Mednarodno sodelovanje in gostujoče programske enote« je namenjen predvsem gostovanjem lastne programske produkcije na referenčnih prizoriščih v tujini in gostujočim referenčnim programskim enotam iz tujine. Slednje ne smejo presegati polovice programskih enot tega podpodročja. Enoto programskega sklopa predstavljajo posamezne aktivnosti gostovanja lastne programske produkcije in aktivnosti gostujočih programskih enot iz tujine v tekočem letu.

Prednostne usmeritve programskega sklopa:

* predstavljanje referenčnih slovenskih in mednarodnih avtorjev in ustvarjalcev,
* gostovanja na referenčnih prizoriščih v tujini,
* vključevanje v mednarodne mreže.

**5.4.3 Razvojni program**

* Program kreativnega sopotništva (v nadaljevanju: PKS).
* Produkcije mladih avtorjev.

Programski sklop »Razvojni program« je namenjen sofinanciranju dejavnosti in projektov, ki pripomorejo k razvoju umetnikov ali dejavnosti in mladih avtorjev. Javnosti je dostopen kot proces (predstavitev kaj razvija) ali kot rezultat (npr. produkcija).

PKS je namenjen:

1. aktivnemu kuratorskemu sodelovanju izvajalca programa z izbranim rezidenčnim umetnikom ali umetniškim kolektivom (v nadaljevanju: rezident), v soustvarjalnem procesu, ki traja vsaj dve leti, s ciljem razvoja produkcije rezidenta ter iskanjem in odpiranjem priložnosti in prostorov rezidentu zunaj okvira same produkcije,

*ali*

1. razvoju in realizaciji zastavljenega tematskega cilja v procesu, ki traja vsaj dve leti in vključuje različne dejavnosti ter zunanje strokovnjake in sodelavce z različnih področij. Zastavljeni tematski cilj zaobjema tematiko, ki jo izvajalec programa vidi kot bistveno za razvoj intermedijskega področja v najširšem pomenu.

»Produkcija mladega avtorja« obsega produkcijo posameznega mladega avtorja (ki v letu podpore ne bo presegel starosti 30 let) ali mladega umetniškega kolektiva (v katerem več kot polovica članov v letu podpore ne bo presegla starosti 30 let) (v nadaljevanju: mladi avtor – izraz zajema tako posameznega mladega avtorja kot mlad umetniški kolektiv) pod mentorstvom in z organizacijsko/producentsko podporo izvajalca programa, z jasnim umetniškim konceptom mladega avtorja. Izvedena bo v tekočem letu sofinanciranja ter obsega vse dejavnosti mladega avtorja, ki so potrebne za njeno realizacijo.

Enoto programskega sklopa predstavlja posamezna dejavnost v sklopu PKS oziroma posamezna produkcija mladega avtorja in vse aktivnosti te produkcije v tekočem letu.

Prednostne usmeritve programskega sklopa so:

* izvirnost in ustvarjalnost v pristopu in izvedbi,
* razvojna naravnanost,
* vključevanje referenčnih slovenskih in mednarodnih ustvarjalcev in strokovnjakov,
* aktivno soustvarjalno (kuratorsko, mentorsko, producentsko …) sodelovanje,
* učinkovitost ter možnost prenosa in uporabe rezultatov (aplikativnost rezultatov) raziskovalnega področja in/ali teme za različne deležnike na področju intermedijskih umetnosti.

**5.4.4 Podporni programi**

* Podporne dejavnosti, ki bistveno prispevajo k vsebinski celovitosti in zaokroženosti programa.
* Podporne dejavnosti, ki bistveno prispevajo h krepitvi kompetenc izvajalca (producenta) programa.

Programski sklop »Podporni programi« je namenjen sofinanciranju programskih dejavnosti na področju intermedijskih umetnosti, ki bistveno prispevajo k vsebinski celovitosti in zaokroženosti programa in so osredotočeni na zagotavljanje ustreznega podpornega okolja za uspešno izvajanje programa, njegov razvoj ter oblikovanje in krepitev zanimanja in refleksije s strani javnosti, ali podpornih dejavnosti, ki bistveno prispevajo h krepitvi kompetenc izvajalca programa in niso neposredno vezane na program. V programski sklop sodijo študijske, teoretske, izobraževalne, popularizirajoče dejavnosti, dejavnosti s področja kulturno-umetnostne vzgoje in druge dejavnosti, ki jih po formi in vsebini ni mogoče opredeliti v obstoječih programskih sklopih.

Pod podporne programe ne štejemo projektov, ki so del izrazito tehnične kulture, participatornih tehnično vzgojnih projektov, »naredi sam« (DIY) projektov ljubiteljske narave in platform, če te ne izkazujejo nadgradnje z izrazito umetniško dodano vrednostjo. Enota programa je lahko tudi kulturno-vzgojni program, ki se navezuje na prijavljene enote programa v točkah 5.4.1 in 5.4.2 (gostujoče programske enote) in ni izrazito tehnične narave. Enoto programskega sklopa predstavljajo posamezne dejavnosti.

Prednostne usmeritve programskega sklopa so:

* vključevanje referenčnih slovenskih in mednarodnih ustvarjalcev in strokovnjakov,
* spodbujanje zanimanja za umetniške vsebine in procese med mladimi,
* izobraževanje in ustvarjanje novih javnosti in občinstev,
* sodelovanje z javnimi zavodi.

**5.5. Transdisciplinarni programi**

* + 1. **Produkcija, koprodukcija in ponovitve**

Programski sklop »Produkcija, koprodukcija in ponovitve« je namenjen sofinanciranju prijaviteljeve produkcije transdisciplinarnih projektov v Sloveniji. Enoto programskega sklopa predstavlja posamezna produkcijska forma, ki vsebinsko sodi na posamična umetniška področja ali vsebinsko spaja več umetniških področij, program izvajalca pa ni le seštevek posameznih umetniških zvrsti, tehnik in produkcijskih enot, temveč njihova komplementarna spojitev. Ločeno enoto programskega sklopa predstavljajo tudi ponovitve posamezne enote, ki je del prijaviteljevega programa, v času trajanja programa; v primeru razstavnih projektov to pomeni gostovanje projekta v drugem referenčnem prizorišču, kot je bilo primarno prizorišče. Enoto programskega sklopa predstavljajo produkcija, ponovitve produkcijske enote in koprodukcija.

Prednostne usmeritve programskega sklopa so:

* vsebinska celovitost in prepoznavnost programa,
* vključevanje referenčnih in kakovostnih slovenskih in mednarodnih ustvarjalcev, avtorskih skupin in izvajalcev,
* vključevanje večjega števila ustvarjalcev s statusom samozaposlenega v kulturi,
* kontinuirano predstavljanje na referenčnih prizoriščih v Sloveniji, s poudarkom na teritorialni razpršenosti,
* upoštevanje raznolike produkcije sodobne umetnosti in njene produkcije,
* koprodukcijska sodelovanja.
  + 1. **Mednarodni festivali**

Programski sklop »Mednarodni festivali« je namenjen sofinanciranju mednarodnih festivalov v okviru transdisciplinarnih programov v Sloveniji. Festivalski program mora vsebovati raznolike produkcijske forme, ki vsebinsko sodijo na posamična umetniška področja ali vsebinsko spajajo več umetniških področij, program izvajalca pa ni le seštevek posameznih umetniških zvrsti, tehnik in produkcijskih enot, temveč njihova komplementarna spojitev. Mednarodni festival mora ob slovenskih projektih vključevati tudi gostovanja projektov iz mednarodnega okolja, kamor ne sodijo predvajanja posnetkov uprizoritev ali glasbenih nastopov oziroma spletne razstave. Enoto programskega sklopa prestavlja mednarodni festival.

Prednostne usmeritve programskega sklopa so:

* vsebinska celovitost in prepoznavnost problemsko, tematsko ali raziskovalno zastavljenega programa,
* predstavitev referenčnih in kakovostnih slovenskih in mednarodnih ustvarjalcev, izvajalcev in projektov,
* sodelovanje referenčnih mednarodnih selektorjev, kustosov, strokovnjakov in kritikov,
* koprodukcijska sodelovanja.
  + 1. **Mednarodno sodelovanje**

Programski sklop »Mednarodno sodelovanje« je namenjen sofinanciranju gostovanja transdisciplinarnih projektov, ki so del programa, v mednarodnem okolju, in se deli na:

* gostovanja transdisciplinarnih projektov iz Slovenije na referenčnih prizoriščih v mednarodnem okolju,
* koprodukcije in ponovitve koprodukcije pri mednarodnih transdisciplinarnih projektih v mednarodnem okolju.

Enoto programskega sklopa predstavlja posamičen mednarodni dogodek (npr. nastop, razstava) ali serija dogodkov (npr. turneja) v mednarodnem okolju.

Prednostne usmeritve programskega sklopa so:

* predstavitev referenčnih in kakovostnih slovenskih ustvarjalcev, izvajalcev in projektov,
* predstavljanje slovenske ustvarjalnosti na referenčnih mednarodnih sejmih,
* vključevanje v mednarodne selekcije na najvišji ravni (npr. festivali, razstave),
* vključevanje v referenčne mednarodne mreže.
  + 1. **Podporni programi**

Programski sklop »Podporni programi« je namenjen sofinanciranju programskih dejavnosti v okviru transdisciplinarnih programov, ki bistveno prispevajo k zaokroženosti in prepoznavnosti programa in so osredotočene na zagotavljanje ustreznega podpornega okolja za uspešno izvajanje programa, njegov razvoj ter oblikovanje in krepitev zanimanja in refleksije s strani javnosti, ali podpornih dejavnosti, ki bistveno prispevajo h krepitvi kompetenc izvajalca programa in niso neposredno vezane na program. V programski sklop sodijo raziskovalne, teoretske, izobraževalne, popularizirajoče dejavnosti, dejavnosti s področja kulturno-umetnostne vzgoje in druge dejavnosti, ki jih po formi in vsebini ni mogoče opredeliti v obstoječih programskih sklopih. Enoto programskega sklopa predstavlja posamezna dejavnost.

Področje se deli na:

* podporne dejavnosti, ki bistveno prispevajo k zaokroženosti in prepoznavnosti programa,
* podporne dejavnosti, ki bistveno prispevajo h krepitvi kompetenc izvajalca (producenta) programa.

Prednostne usmeritve programskega sklopa so:

* vključevanje referenčnih slovenskih in mednarodnih ustvarjalcev in strokovnjakov,
* spodbujanje zanimanja za umetniške vsebine in procese med mladimi,
* spodbujanje refleksije o sodelovanju z drugimi družbenimi sferami, kot so ekologija, znanost, participacija in inovacijski procesi,
* skrb za trajnostni razvoj organizacije v okoljskem in družbenem smislu.

1. **Pogoji za sodelovanje na razpisu**
   1. **Splošni pogoji:**

Na razpis se lahko prijavijo le prijavitelji, ki izpolnjujejo naslednje **splošne** pogoje:

1. so nevladne organizacije, ki imajo sedež v Republiki Sloveniji in so registrirane za opravljanje kulturno-umetniških dejavnosti ter posredovanje kulturnih dobrin v Sloveniji, ki že delujejo na področju razpisa, glede na osnovno dejavnost pa niso ljubiteljske, izobraževalne, znanstvene ali vzgojno-izobraževalne institucije, oziroma organizacije, katerih temeljni namen za ustanovitev ni bilo opravljanje kulturno-umetniških dejavnosti ter posredovanje kulturnih dobrin v Sloveniji,
2. so na dan zaključka razpisnega roka vsaj pet let registrirani za izvajanje dejavnosti na področju kulture in umetnosti,
3. zagotavljajo dostopnost programa javnosti,
4. bodo za vse svoje prireditve v okviru programa v letih 2026–2029 izdajali vstopnice, ki so lahko tudi brezplačne, oziroma bodo vzpostavili ustrezen način beleženja obiska. Izjema so lahko tisti javni dogodki v okviru programa, ki ne omogočajo niti izdajanja vstopnic niti beleženja obiska (razstave v javnem prostoru ipd.),
5. prijavljajo programe, katerih zaprošeni znesek financiranja ne presega najvišje možne višine zaprošenih sredstev, ki je opredeljena na področju,
6. prihodki programa so enaki odhodkom programa,
7. ne prijavljajo istih stroškov programskih dejavnosti ali enot, ki so že bile izbrane na programskih ali projektnih razpisih oz. pozivih Ministrstva za kulturo, na razpisih Slovenskega filmskega centra, javne agencije RS, Javnega sklada RS za kulturne dejavnosti, Javne agencije za knjigo RS in drugih državnih organov ali lokalnih skupnosti,
8. da se posamezen prijavitelj na ta razpis prijavlja samo enkrat in poda vlogo le na eno osnovno razpisno področje,
9. imajo kontinuirano vsaj enega redno zaposlenega strokovnega delavca (dokazilo: priložena pogodba o zaposlitvi, veljavna na datum prijave na razpis) oziroma imajo najmanj 2 redna strokovna pogodbena sodelavca (dokazilo: priložena pogodba za najmanj 6 mesecev, veljavna na datum prijave na razpis). Dokazila o izpolnjevanju tega pogoja mora prijavitelj v razpisnem obdobju 2026–2029 poslati dvakrat na leto, in sicer do 10. 1. in do 10. 7. za tekoče leto,
10. da imajo po stanju na katerikoli dan v času razpisnega roka od 2. 6. do 20. 8. 2025 poravnane vse zapadle davke in druge obvezne dajatve v Republiki Sloveniji (dokazilo: Potrdilo o plačanih davkih in drugih obveznih dajatvah na katerikoli dan v času razpisnega roka od 2. 6. do 20. 8. 2025, ki ga prijavitelj pridobi pri Finančni upravi Republike Slovenije; ali podpisano pooblastilo, da lahko ministrstvo pridobi te podatke),
11. da je vloga prijavitelja skladna z opredelitvami izrazov, določenimi v 4. točki razpisnega besedila.

Prijavitelj poda izjavo o izpolnjevanju pogojev iz točke 6.1 s podpisanimi izjavami v predpisanem prijavnem obrazcu. Izpolnjevanje 2. pogoja se ugotavlja na osnovi dostopnih javnih evidenc, in sicer mora prijavitelj pogoj izpolnjevati na dan zaključka razpisnega roka. Če ministrstvo kadarkoli naknadno zahteva originalna potrdila o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

* 1. **Posebni pogoji na osnovnih razpisnih področjih:**

Na osnovno razpisno področje se lahko prijavijo le prijavitelji, ki poleg splošnih izpolnjujejo tudi naslednje **posebne** pogoje (večja količina programskih enot ne vpliva na oceno kakovosti programa):

* + 1. **na področju uprizoritvenih umetnosti**

1. da je prijavitelj v obdobju od 1. 1. 2022 do dne oddaje vloge na razpis realiziral najmanj 50 dogodkov v programskih sklopih, od tega najmanj 6 enot produkcije in najmanj 6 enot mednarodnega sodelovanja; upoštevajo se samo dogodki, navedeni v pravočasno prispeli vlogi,
2. da prijavitelj prijavlja programske dejavnosti v najmanj štirih od šestih programskih sklopov iz točke 5.1, pri čemer mora program obvezno vsebovati programska sklopa:
   1. Produkcija (točka 5.1.1), v katerem mora v obdobju razpisa 2026–2029 prijaviti najmanj 6 enot programskega sklopa (pri čemer večja količina enot ne vpliva na oceno kakovosti programa – več premier ne pomeni, da je program kakovostnejši), in
   2. Postprodukcija (točka 5.1.2), v katerem mora v obdobju razpisa 2026–2029 prijaviti najmanj 40 enot programskega sklopa.
3. če prijavitelj v prijavljeni program vključuje programski sklop Razvojni program (točka 5.1.3), morajo imeti rezidenti, vključeni v PKS, če so rezidenti posamični umetniki status samozaposlenega v kulturi, če so rezidenti kolektiv, pa mora imeti več kot polovica članov kolektiva status samozaposlenega v kulturi,
4. da skupna zaprošena vsota za programske materialne stroške, za stroške dela zaposlenih, za splošne stroške delovanja, za stroške nakupa opreme in za posredne stroške na letni ravni ne presega 70 % celotne vrednosti programa na letni ravni in da prijavitelj hkrati ne zaproša več kot za:

* do 140.000,00 EUR na letni ravni,
* do 165.000,00 EUR na letni ravni, če njegov program vsebuje tudi programski sklop:
* Razvojni program:
  + z najmanj dvema (2) rezidentoma ali dvema (2) tematskima ciljema v štirih letih, *ali*
* z najmanj dvema (2) produkcijama mladega avtorja na leto (skupaj 8 produkcij mladega avtorja v štirih letih), *ali*
* z najmanj enim (1) rezidentom ali enim (1) tematskim ciljem v štirih letih in dvema (2) produkcijama mladega avtorja na leto (skupaj 4 produkcije mladega avtorja v dveh letih).

*ali*

* Mednarodni festivali in platforme z izvedbami na letni ravni (4 izvedbe festivala/platforme v programskem obdobju).

**6.2.2 na področju glasbenih umetnosti**

1. da je prijavitelj v obdobju od 1. 1. 2022 do dne oddaje vloge na razpis realiziral najmanj 12 dogodkov v programskih sklopih, ki jih v okviru razpisa prijavlja, oziroma izkazuje dejavnosti v primerljivem obsegu; upoštevajo se samo dogodki oziroma dejavnosti, navedeni v pravočasno prispeli vlogi,
2. da prijavlja v okviru programa najmanj tri programske sklope (od šestih) z osnovnega razpisnega področja glasbene umetnosti (točka 5.2 razpisnega besedila),
3. da skupna zaprošena vsota za programske materialne stroške na vseh področjih, za stroške dela zaposlenih, za splošne stroške delovanja, za stroške nakupa opreme in za posredne stroške na letni ravni ne presega 70 % celotne vrednosti programa na letni ravni in obenem na letni ravni ne presega 135.000,00 EUR.

**6.2.3 na področju vizualnih umetnosti ter arhitekture in oblikovanja**

1. da je prijavitelj v obdobju od 1. 1. 2022 do dne oddaje vloge na razpis realiziral najmanj 6 enot v programskem sklopu Produkcija in koprodukcija razstavnih in festivalskih programov v Sloveniji na letni ravni (v vlogi producenta) *ali* najmanj 4 enote v programskem sklopu Produkcija in koprodukcija razstavnih in festivalskih programov v Sloveniji (v vlogi producenta) *in hkrati* najmanj 2 enoti na ostalih programskih sklopih na letni ravni; upoštevajo se samo enote, navedene v pravočasno prispeli vlogi,
2. da prijavitelj prijavlja skupno najmanj 8 in največ 14 programskih enot, in sicer najmanj 5 in največ 12 programskih enot iz programskega sklopa Produkcija in koprodukcija razstavnih in festivalskih programov v Sloveniji (v vlogi producenta) *in hkrati* najmanj 1 programsko enoto iz programskega sklopa Gostovanje razstavnih projektov na referenčnih prizoriščih zunaj občine, kjer so bili primarno predstavljeni, *in hkrati* najmanj 1 programsko enoto iz programskega sklopa Podporni programi, pri čemer gre za podporne dejavnosti, ki bistveno prispevajo h krepitvi kompetenc izvajalca (producenta) programa, na letni ravni.
3. da koproducenti znotraj programskega sklopa 5.3.1 (Produkcija in koprodukcija razstavnih in festivalskih programov v Sloveniji) niso fizične osebe,
4. da najvišja zaprošena vsota za programske materialne stroške, za stroške dela zaposlenih, za splošne stroške delovanja, za stroške nakupa opreme in za posredne stroške na letni ravni ne presega 70 % celotne vrednosti programa na letni ravni in obenem ne presega:

* do 135.000,00 EUR na letni ravni za prijavitelje, ki imajo vsaj 2 redno zaposlena;
* do 100.000,00 EUR na letni ravni za prijavitelje, ki imajo vsaj 1 redno zaposlenega oziroma vsaj 2 redna strokovna pogodbena sodelavca s pogodbo za najmanj 6 mesecev.

**6.2.4 na področju intermedijskih umetnosti**

1. da je prijavitelj v obdobju od 1. 1. 2022 do dne oddaje vloge na razpis na osnovnem področju realiziral najmanj 12 intermedijskih programskih enot (upoštevajo se samo dogodki oziroma dejavnosti, navedeni v pravočasno prispeli vlogi) v najmanj dveh razpisanih programskih sklopih (5.4.1, 5.4.2, 5.4.3 ali 5.4.4) oziroma izkazuje intermedijske dejavnosti v primerljivem obsegu,
2. da prijavitelj prijavlja skupno najmanj 7 programskih enot na letni ravni (pri čemer večja količina enot ne vpliva na oceno kakovosti programa),
3. da v okviru programskega sklopa »Mednarodno sodelovanje in gostujoče programske enote« prijavlja le tolikšno število gostujočih tujih programskih enot, da te ne presegajo števila gostovanj lastne produkcije v tujini,
4. da skupna zaprošena vsota za programske materialne stroške na vseh področjih, za stroške dela zaposlenih, za splošne stroške delovanja, za stroške nakupa opreme in za posredne stroške na letni ravni ne presega 70 % celotne vrednosti programa na letni ravni in obenem na letni ravni ne presega 91.000,00 EUR.

**6.2.5 v okviru transdisciplinarnih programov**

1. da prijavitelj prijavlja program, katerega enote vsebinsko lahko sodijo na posamična umetniška področja ali vsebinsko spajajo več umetniških področij, a program izvajalca ni le seštevek teh posameznih umetniških zvrsti, tehnik in enot, temveč njihova komplementarna spojitev,
2. da prijavitelj prijavlja program, ki vsebuje produkcijske forme z najmanj treh različnih umetniških področij, in sicer uprizoritvenih umetnosti, glasbenih umetnosti, vizualnih umetnosti ter arhitekture in oblikovanja in intermedijskih umetnosti, ali produkcijske forme, ki vsebinsko spajajo več umetniških področij,
3. da je prijavitelj v obdobju od 1. 1. 2022 do dne oddaje vloge na razpis realiziral najmanj 12 enot (brez ponovitev) z razpisnih področij oziroma izkazujejo dejavnosti v primerljivem obsegu; upoštevajo se samo dogodki oziroma enote, navedeni v pravočasno prispeli vlogi,
4. da prijavljajo programske dejavnosti v najmanj treh od štirih programskih sklopov iz točke 5.5,
5. da se prijavljajo na transdisciplinarne programe kot na osnovno področje, v katerega vključujejo produkcijske forme različnih umetniških področij ali njihov spoj, zato onkraj transdisciplinarnih programov ne prijavljajo dodatnih programskih enot drugih razpisnih področij,
6. da v primeru, da se prijavljajo na transdisciplinarne programe kot na drugo razpisno področje, prijavljajo največ eno enoto,
7. da najvišja zaprošena vsota za programske materialne stroške, za stroške dela zaposlenih, za splošne stroške delovanja, za stroške nakupa opreme in za posredne stroške na letni ravni ne presega 70 % celotne vrednosti programa in obenem ne presega 110.000,00 EUR.
   1. **Posebni pogoji na drugih razpisnih področjih:**

Prijavitelj lahko pod naslednjimi pogoji v program vključi tudi programske enote drugih razpisnih področij:

* da izpolnjuje splošne in posebne pogoje na osnovnem razpisnem področju, ki ga prijavlja,
* da so programske vsebine drugih razpisnih področij vključene v vizijo programa, ki je predmet financiranja,
* da skupna zaprošena vsota za programske materialne stroške na posameznem drugem razpisnem področju ne presega 70 % celotne vrednosti programskih materialnih stroškov na tem posameznem drugem razpisnem področju in hkrati ne presega:
* 20.000,00 EUR na področju uprizoritvenih umetnosti,
* 10.000,00 EUR na področju glasbenih umetnosti,
* 15.000,00 EUR na področju vizualnih umetnosti ter arhitekture in oblikovanja,
* 10.000,00 EUR na področju intermedijskih umetnosti,
* 10.000,00 EUR v okviru transdisciplinarnih programov.

1. **Izpolnjevanje razpisnih pogojev**

Izpolnjevanje pogojev ugotavlja komisija za odpiranje vlog, ki jo med zaposlenimi na ministrstvu imenuje ministrica za kulturo.

Prijavitelji, ki se prijavijo na razpis s formalno nepopolno vlogo, bodo pisno pozvani k dopolnitvi. Prijavitelj mora vlogo dopolniti v petih dneh po prejemu poziva k dopolnitvi, sicer se bo vloga štela za nepopolno. Vloge, ki ne bodo pravočasne ali popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

Ministrstvo lahko v primeru poznejše ugotovitve neizpolnjevanja pogojev in po že izdani dokončni odločbi o izboru programa spremeni odločitev ter z izvajalcem programa ne sklene pogodbe. Prav tako lahko v primeru poznejše ugotovitve neizpolnjevanja pogojev ali pogodbenih obveznosti v času letnega pregleda razveže že sklenjeno pogodbo, v primeru že izplačanih sredstev pa zahteva povračilo sredstev.

Če je prijavitelj vložil več vlog za isti program, se bo upoštevala prva vloga, preostale vloge bodo zavržene, razen če jih je mogoče obravnavati kot dopolnitve ali spremembe prve vloge.

Če prijavitelj vloži več vlog, kot je določeno v osmi alineji 6. točke razpisa, se vse vloge prijavitelja zavržejo iz razloga neizpolnjevanja pogojev za sodelovanje na razpisu (kot vloge neupravičene osebe).

Če več prijaviteljev prijavi na ta razpis isti program, se vse vloge prijaviteljev istega programa zavržejo iz razloga neizpolnjevanja pogojev za sodelovanje na razpisu (kot vloge neupravičene osebe).

Če se prijavitelj prijavi s programom, ki vsebinsko ne spada na razpisno področje, se vloga zavrže iz razloga neizpolnjevanja pogojev za sodelovanje na razpisu (kot vloge neupravičene osebe).

1. **Razpisni kriteriji**

Pravočasne in popolne vloge ter vloge upravičenih oseb bodo obravnavale pristojne področne strokovne komisije. Program, prijavljen na programski razpis, oznaka JPR-PROG-2026–2029, se ocenjuje s kriteriji. Splošni kriteriji veljajo za vsa razpisna področja, posebni kriteriji pa za vsako razpisno področje posebej. Kriteriji so ovrednoteni s točkami, pri čemer je pri posameznem kriteriju v spodnji razpredelnici navedena najvišja možna višina prejetih točk. Najvišje možno število vseh prejetih točk za celovit program je 100 točk.

* 1. **Splošni kriteriji**

|  |  |
| --- | --- |
| **Kriteriji:** | **Število možnih**  **točk** |
| 1. **OCENA REFERENČNOSTI PRIJAVITELJA IN USTVARJALCEV** | **25** |
| 1. Produkcijske reference prijavitelja na osnovnem razpisnem področju v obdobju od 1.1. 2022 do dne oddaje vloge na razpis (kakovost in uspešnost izvedbe programov in projektov, prepoznavnost in uveljavljenost prijavitelja v strokovni javnosti). | 10 |
| 1. Umetniške in strokovne reference izvajalcev in podizvajalcev programa na osnovnem področju. | 10 |
| 1. Prijavitelj, ki ima status nevladne organizacije v javnem interesu na področju kulture, prejme 5 točk (16. člen Zakona o nevladnih organizacijah (ZNOrg), Uradni list RS, št. 21/18). | 5 |
| 1. **OCENA IZVEDLJIVOSTI PROGRAMA** | **25** |
| 1. Glede na vsebino in obseg finančno uravnotežen in izvedljiv program (ustreznost finančne konstrukcije, soudeležba izvajalca z lastnimi in drugimi pridobljenimi sredstvi (razen predvidenih sredstev ministrstva)). | 5 |
| 1. Ustrezno ovrednotenje avtorskega dela ustvarjalcev programskih vsebin (smiselno upoštevanje zakonskega določila o minimalnem plačilu, razstavnine). | 5 |
| 1. Predvidena dostopnost programa javnosti in izkazovanje ciljev, ki presegajo lokalne interese (referenčnost prizorišč, promocijski načrt, ciljne javnosti). | 5 |
| 1. Razvojna naravnanost vizije (strateškega dokumenta) in zasnove programa. | 10 |
| **SKUPAJ:** | **50** |

* 1. **Posebni kriteriji**
     1. **Uprizoritvene umetnosti**

|  |  |
| --- | --- |
| **Kriteriji:** | **Število možnih**  **točk** |
| 1. **OCENA VSEBINE PROGRAMA** | **50** |
| 1. Umetniška, strokovna in vsebinska zasnova programa s poudarkom na prednostnih usmeritvah po posameznih programskih sklopih (navedenih v točki 5.1. razpisnega besedila). | 20 |
| 1. Raznovrstnost programskih vsebin, celovitost in zaokroženost programa, tehtnost vsebinske obrazložitve in utemeljitve programa. | 10 |
| 1. Vzdržna produkcija, decentralizirano kroženje postprodukcije in trajnostna naravnanost programa. | 10 |
| 1. Pomen programa za področje uprizoritvenih umetnosti. | 10 |

* + 1. **Glasbene umetnosti**

|  |  |
| --- | --- |
| **Kriteriji:** | **Število možnih**  **točk** |
| **3. OCENA VSEBINE PROGRAMA** | **50** |
| 1. Umetniška, strokovna in vsebinska zasnova programa s poudarkom na prednostnih usmeritvah po posameznih programskih sklopih (navedenih v točki 5.2. razpisnega besedila. | 20 |
| 1. Raznovrstnost programskih vsebin, celovitost in zaokroženost programa, tehtnost vsebinske obrazložitve in utemeljitve programa. | 10 |
| 1. Vzdržna produkcija, mednarodna odmevnost in trajnostna naravnanost programa. | 10 |
| 1. Pomen programa za področje glasbenih umetnosti. | 10 |

* + 1. **Vizualne umetnosti ter arhitektura in oblikovanje**

|  |  |
| --- | --- |
| **Kriteriji:** | **Število možnih**  **točk** |
| **3. OCENA VSEBINE PROGRAMA** | **50** |
| 1. Umetniška, strokovna in vsebinska zasnova programa s poudarkom na prednostnih usmeritvah po posameznih programskih sklopih (navedenih v točki 5.3 razpisnega besedila). | 20 |
| 1. Zaokroženost in prepoznavnost programa ter tehtnost vsebinske obrazložitve in utemeljitve programa. | 10 |
| 1. Uporaba sodobnih in raznolikih pristopov v produkciji programa oziroma posameznih programskih enot. | 10 |
| 1. Pomen programa za področje vizualnih umetnosti, arhitekture in oblikovanja. | 10 |

* + 1. **Intermedijske umetnosti**

|  |  |
| --- | --- |
| **Kriteriji:** | **Število možnih**  **točk** |
| **3. OCENA VSEBINE PROGRAMA** | **50** |
| 1. Umetniška, strokovna in vsebinska zasnova programa s poudarkom na prednostnih usmeritvah po posameznih programskih sklopih (navedenih v točki 5.4 razpisnega besedila). | 20 |
| 1. Aktualnost, izvirnost, profiliranost in prepoznavnost prijavljenega programa. | 10 |
| 1. Izkazovanje sodobnih in inovativnih pristopov v produkciji programa oziroma posameznih programskih enot. | 10 |
| 1. Pomen programa za področje intermedijskih umetnosti. | 10 |

* + 1. **Transdisciplinarni programi**

|  |  |
| --- | --- |
| **Kriteriji:** | **Število možnih**  **točk** |
| **3. OCENA VSEBINE PROGRAMA** | **50** |
| 1. Umetniška, strokovna in vsebinska zasnova programa s poudarkom na prednostnih usmeritvah po posameznih programskih sklopih (navedenih v točki 5.5. razpisnega besedila). | 15 |
| 1. Uporaba inovativnih pristopov v produkciji programa oz. posameznih programskih enot, ki metode in prakse kombinirajo z drugimi družbenimi sferami, na primer ekologijo, znanostjo, participacijo in inovacijskimi procesi. | 15 |
| 1. Zaokroženost in prepoznavnost programa ter tehtnost vsebinske obrazložitve in utemeljitve programa. | 10 |
| 1. Prispevek k razvoju transdisciplinarnih programov. | 10 |

**8. 3. Kriteriji na drugih razpisnih področjih**

Skladnost programskih enot drugih razpisnih področij, ki jih bo prijavitelj vključil v program, z vizijo na osnovnih razpisnih področjih bodo presojale strokovne komisije za prijaviteljevo osnovno razpisno področje. Če bodo strokovne komisije za osnovna razpisna področja ocenile, da so programske enote drugih razpisnih področij skladne z vizijo, jih bodo predale v ocenjevanje strokovnim komisijam za ustrezna druga razpisna področja.

**8.3.1 Izločitveni kriterij**

Strokovna komisija za prijaviteljevo osnovno razpisno področje bo v skladu z izločitvenim kriterijem ugotavljala, ali so programske enote drugih razpisnih področij skladne z vizijo. Komisija skladnost programskih enot drugih razpisnih področij z vizijo ugotavlja za vsako prijavljeno drugo razpisno področje posebej.

Če je izločitveni kriterij za posamezno drugo razpisno področje ovrednoten kot NE, strokovna komisija za osnovno področje v postopku izvedbe postopka javnega razpisa v prijavi programskih enot tega drugega razpisnega področja ne ocenjuje.

|  |  |  |
| --- | --- | --- |
| **Programske enote drugega razpisnega področja so skladne z vizijo** | **DA** | **NE** |
| **izločitveni kriterij** | |

**8.3.2 Kriteriji**

Strokovna komisija ustreznega drugega področja bo program, ki ga prijavitelj prijavlja na drugo področje in za katerega je strokovna komisija za prijaviteljevo osnovno področje predhodno ugotovila, da je skladen z vizijo na osnovnem področju, ocenila na podlagi naslednjih kriterijev:

|  |  |
| --- | --- |
| **Kriteriji:** | **Število možnih**  **točk** |
| 1. Reference prijavitelja na drugem razpisnem področju v obdobju od 1.1. 2022 do dne oddaje vloge na razpis (kakovost in uspešnost izvedbe programov in projektov, prepoznavnost in uveljavljenost prijavitelja v strokovni javnosti). | 10 |
| 1. Umetniške in strokovne reference izvajalcev in podizvajalcev programa/programskih enot na drugem razpisnem področju. | 10 |
| 1. Umetniška, strokovna in vsebinska zasnova programa/programskih enot drugega razpisnega področja s poudarkom na prednostnih usmeritvah področja na katero sodi program/programske enote drugega področja (točka 5 razpisnega besedila). | 10 |
| 1. Predvidena dostopnost programa/programskih enot drugega razpisnega področja javnosti in izkazovanje ciljev, ki presegajo lokalne interese (referenčnost prizorišč, ciljne javnosti, teritorialna decentralizacija). | 10 |
| 1. Pomen programa/programskih enot drugega razpisnega področja za razpisno področje, na katero sodi program/programske enote. | 10 |
| **SKUPAJ:** | **50** |

Skladnost drugih razpisnih področij se bo preverjala na podlagi vloge in predloga prijavitelja tudi na osnovi vsakoletnega poziva k predložitvi programa za naslednje leto, če bo pri tem še vedno izpolnjeval splošne in posebne pogoje razpisa.

1. **Uporaba kriterijev in določitev višine sofinanciranja**

Strokovne komisije za posamezna razpisna področja bodo vse prijavljene kulturne programe v ustreznih vlogah, prispelih na javni razpis z oznako JPR-PROG-2026–2029, razvrstile na podlagi splošnih in posebnih kriterijev za ocenjevanje in vrednotenje. V sofinanciranje bodo sprejeti najvišje ocenjeni programi na osnovnih razpisnih področjih in najvišje ocenjeni programi na drugih razpisnih področjih.

**9.1 Osnovno področje**

Razpisni kriteriji so ovrednoteni s točkami, pri čemer je pri posameznem kriteriju navedena najvišja možna višina doseženih točk. Najvišje možno število prejetih točk za program na osnovnem razpisnem področju je 100. Vstopni prag za sofinanciranje je 81 točk. Na posameznem razpisnem področju bodo v okviru razpoložljivih sredstev na posameznem razpisnem področju v sofinanciranje sprejeti programi, ki bodo ocenjeni najvišje.

Točkovanje posamezne vloge opravi vsak član komisije v skladu z vsemi omenjenimi kriteriji. Če člani komisije posamezni kriterij posamezne vloge ocenijo različno, se izračuna povprečna ocena, ki se zaokroži na najbližjo polno vrednost. Zaokrožuje se na način, da se v primeru decimalne vrednosti do 0,5 zaokroži na najbližje polno število navzdol, od vključno 0,5 pa na najbližje polno število navzgor. Skupna ocena je seštevek točk po vseh kriterijih, ki se dobijo kot povprečje po posameznem kriteriju, zaokroženo na najbližje polno število.

Če bi v okviru posameznega razpisnega področja strokovna komisija z enakim številom točk ocenila dve ali več vlog, bo v sofinanciranje izbrana vloga, ki je dosegla višje število točk na podlagi posebnih kriterijev.

Če tudi po tem kriteriju ne bi bilo mogoče razlikovati (oziroma bi imele primerjane vloge enako število točk), se kot naslednja na enak način upošteva ocena po naslednjem kriteriju:

* na področju uprizoritvenih umetnosti: 3b,
* na področju glasbenih umetnosti: 3a,
* na področju vizualnih umetnosti ter arhitekture in oblikovanja: 3a,
* na področju intermedijskih umetnosti: 3b,
* v okviru transdisciplinarnih programov: 3a.

Če tudi po tem kriteriju ne bi bilo mogoče razlikovati (oziroma bi imele primerjane vloge enako oceno tega kriterija), se kot naslednja na enak način upošteva ocena po naslednjem kriteriju:

* na področju uprizoritvenih umetnosti: 3a,
* na področju glasbenih umetnosti: 3d,
* na področju vizualnih umetnosti ter arhitekture in oblikovanja: 3d,
* na področju intermedijskih umetnosti: 3c,
* v okviru transdisciplinarnih programov: 3b.

Če bi bile primerjane vloge enako ocenjene tudi po vseh zgoraj naštetih posameznih kriterijih, se v sofinanciranje sprejme vloga, ki ima večji delež finančne soudeleženosti izvajalca z lastnimi in drugimi pridobljenimi sredstvi (razen predvidenih sredstev ministrstva).

V okviru razpoložljivih sredstev na posameznem razpisnem področju bodo:

* programi prijaviteljev, ki bodo prejeli od (vključno) 90 do 100 točk, sofinancirani v celotni zaprošeni vrednosti;
* programi prijaviteljev, ki bodo prejeli od (vključno) 81 do 89 točk, sofinancirani z 90 % zaprošene vrednosti.

Pri sprejemanju programov v sofinanciranje v okviru razpoložljivih sredstev na posameznem razpisnem področju bo upoštevano načelo, da je vsak program, sprejet v sofinanciranje, sofinanciran v višini, kot je določeno v prejšnjem odstavku.

**9.2 Druga razpisna področja**

Razpisni kriteriji so ovrednoteni s točkami, pri čemer je pri posameznem kriteriju navedeno najvišje možno število dodeljenih točk. Najvišje možno število dodeljenih točk za program na drugem razpisnem področju je 50. Vstopni prag za sofinanciranje je 40 točk. Sofinancirani bodo programi, ki bodo na posameznem drugem razpisnem področju najvišje ocenjeni.

Točkovanje posamezne vloge opravi vsak član komisije v skladu z vsemi omenjenimi kriteriji. Če člani komisije posamezni kriterij posamezne vloge ocenijo različno, se izračuna povprečna ocena, ki se zaokroži na najbližjo polno vrednost. Zaokrožuje se na način, da se v primeru decimalne vrednosti do 0,5 zaokroži na najbližje polno število navzdol, od vključno 0,5 pa na najbližje polno število navzgor. Skupna ocena je seštevek točk po vseh kriterijih, ki se dobijo kot povprečje po posameznem kriteriju, zaokroženo na najbližje polno število.

Če bi po ocenjevanju komisije imelo več vlog enako število točk in na ta način ne bi bilo mogoče določiti dveh najvišje ocenjenih vlog, se med vlogami z enakim seštevkom točk za sofinanciranje izbere tisto vlogo, ki ima višjo oceno po kriteriju c iz točke 8.3.2.

Če tudi po tem kriteriju ne bi bilo mogoče razlikovati (oziroma bi imele primerjane vloge enako oceno tega kriterija), se med vlogami z enakim seštevkom točk za sofinanciranje izbere tisto vlogo, ki ima višjo oceno po kriteriju d iz točke 8.3.2.

Če tudi po tem kriteriju ne bi bilo mogoče razlikovati (oziroma bi imele primerjane vloge enako oceno tega kriterija), se v sofinanciranje sprejme vloga, ki ima večji odstotek finančne soudeleženosti izvajalca z lastnimi in drugimi pridobljenimi sredstvi (razen predvidenih sredstev ministrstva).

V okviru razpoložljivih sredstev na posameznem drugem razpisnem področju bodo:

* programi prijaviteljev, ki bodo prejeli od (vključno) 45 do 50 točk, sofinancirani v celotni zaprošeni vrednosti;
* programi prijaviteljev, ki bodo prejeli od (vključno) 40 do 44 točk, sofinancirani z 90 % zaprošene vrednosti.

Pri sprejemanju programov v sofinanciranje v okviru razpoložljivih sredstev na posameznem drugem razpisnem področju bo upoštevano načelo, da je vsak program, sprejet v sofinanciranje, sofinanciran v višini, kot je določeno v prejšnjem odstavku.

**10. Poraba dodeljenih sredstev**

Z izvajalcem izbranega programa bo na podlagi odločbe sklenjena pogodba za obdobje trajanja razpisa. Ob letnem pozivu k predložitvi programa za naslednje leto ali v primeru drugih objektivnih sprememb, ki vplivajo na pogodbeno razmerje, bodo z izvajalcem sklenjeni dodatki k pogodbi, v katerih bosta določena dokončen obseg programa v posameznem letu in dokončna višina sredstev za izvedbo programa v določenem letu ter opredeljene druge morebitne spremembe, povezane z izvedbo izbranega programa in pogodbenim razmerjem. V primeru zmanjšanja vrednosti projekta v posameznem letu sofinanciranja se višina sofinanciranja prilagodi glede na z odločbo odobreni delež sofinanciranja projekta.

Izvajalec izbranega programa mora celotno obdobje trajanja razpisa izpolnjevati splošne in posebne pogoje razpisa na vseh področjih, ki so bila izbrana v sofinanciranje, celotno vrednost programa za posamezno leto pa lahko spreminja le z utemeljenim pisnim predlogom.

V času trajanja pogodbe lahko izvajalec programa ob letnem pozivu k predložitvi programa za naslednje leto predloži programske enote iz programskih sklopov tistih razpisnih področij, ki so bila izbrana v sofinanciranje.

Predvidena višina odobrenih sredstev sofinanciranja izvajalca kulturnega programa se lahko valorizira v skladu z javnofinančno zakonodajo upoštevajoč indeks kulturnih storitev, vključen v indeks življenjskih potrebščin (če se indeks kulturnih storitev kumulativno dvigne za 4 % ali več), in sicer v skladu z javnofinančnimi zmožnostmi.

**11. Okvirna vrednost razpisanih sredstev**

Predvidena vrednostvseh razpoložljivih sredstev, namenjenih za razpis, oznaka JPR-PROG-2026–2029, je 5.245.000,00 EUR na letni ravni. Sredstva se zagotovijo z naslednjih proračunskih postavk:

* 131075 – Uprizoritvene umetnosti – programi in projekti v predvideni višini 1.700.000,00 EUR, od tega predvidoma 50.000,00 EUR za druga razpisna področja,
* 131077 – Glasbeni programi in projekti v predvideni višini 1.450.000,00 EUR, od tega predvidoma 60.000,00 EUR za druga razpisna področja,
* 131076 – Vizualne umetnosti – programi in projekti v predvideni višini 1.170.000,00 EUR, od tega predvidoma 874.000,00 EUR za vizualne umetnosti, predvidoma 246.000,00 EUR za arhitekturo in oblikovanje ter predvidoma 50.000,00 EUR za druga razpisna področja,
* 131078 – Intermedijske umetnosti – programi in projekti v predvideni višini 475.000,00 EUR, od tega predvidoma 20.000,00 EUR za druga razpisna področja,
* 251038 – Transdisciplinarno področje v predvideni višini 450.000,00 EUR, od tega predvidoma 20.000,00 EUR za druga razpisna področja.

**12. Obdobje za porabo dodeljenih sredstev**

Dodeljena proračunska sredstva za izbrane programe morajo biti porabljena v proračunskih letih 2026, 2027, 2028 in 2029 oziroma v plačilnih rokih, kot jih bo določal Zakon o izvrševanju proračuna RS.

Dodeljena proračunska sredstva se bodo izplačevala skladno z dinamiko izplačil, opredeljeno v pogodbi o sofinanciranju kulturnih programov, in na podlagi izdanih e-računov oziroma elektronskih zahtevkov za izplačilo, pri čemer je pri prvem zahtevku možno uveljavljati predplačilo v višini do 30 % pogodbene vrednosti.

**13. Razpisni rok in oddaja vloge**

Razpis je odprt od vključno **2. junija 2025** in do vključno **20. avgusta 2025**.

Vloga mora biti izpolnjena in oddana v elektronski obliki na prijavnem obrazcu v spletni aplikaciji eJR na naslovu: http://ejr.ekultura.gov.si/ejr-web in mora vsebovati vse zahtevane priloge in podatke, določene v razpisni dokumentaciji. Vloga mora biti oddana oziroma predložena na enega od načinov, opredeljenih v točkah 13.1 in 13.2.

Da ne bi prišlo do preobremenjenosti strežnika, prijaviteljem priporočamo, da vloge na javni razpis oddajo pred zadnjim dnem razpisnega roka.

Dopolnjevanje in spreminjanje vlog sta možni le do poteka razpisnega roka, in sicer z navedbo oznake, na katero vlogo se dopolnitev nanaša.

**13.1 Oddaja elektronsko podpisane vloge**

Prijavitelj vlogo na javni razpis odda na prijavnem obrazcu v spletni aplikaciji eJR na naslovu: http://ejr.ekultura.gov.si/ejr-web in jo elektronsko podpiše. V tem primeru vloge ni treba natisniti in poslati po navadni pošti.

Elektronsko podpisana vloga se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno 20. avgusta 2025 do 23.59.

* 1. **Oddaja lastnoročno podpisane vloge**

Če prijavitelj nima digitalne identitete za elektronsko podpisovanje, naj vlogo na javni razpis kljub temu izpolni na prijavnem obrazcu v spletni aplikaciji eJR na naslovu: http://ejr.ekultura.gov.si/ejr-web, nato pa obrazec natisne in lastnoročno podpiše. Lastnoročno podpisani izvod vloge mora biti vsebinsko popolnoma enak elektronsko oddani vlogi. V primeru razlik se upošteva natisnjena različica.

Lastnoročno podpisana vloga se šteje za pravočasno, če je v poslovnem času ministrstva (od ponedeljka do četrtka od 9.00 do 15.30 in v petek od 9.00 do 14.30) osebno predložena v glavni pisarni ministrstva ali po pošti poslana na naslov: Ministrstvo za kulturo Republike Slovenije, Maistrova ulica 10, 1000 Ljubljana, najpozneje do 20. avgusta 2025 oziroma najpozneje ta dan oddana na pošti kot priporočena pošiljka. Na ovojnico je treba obvezno nalepiti A4 dokument »Kuverta«, ki je priloga tega javnega razpisa in vsebuje vse potrebne podatke, kot so naslov, oznaka javnega razpisa, navedba prijavitelja in drugo.

Zaželeno je, da so vse obvezne priloge, določene v razpisni dokumentaciji oziroma besedilu tega javnega razpisa, priložene le v spletnem obrazcu in jih prijavitelji ne pošiljajo fizično.

Vloga mora biti izpolnjena na predpisanih obrazcih, ki so dostopni na naslovu www.gov.si/drzavni-organi/ministrstva/ministrstvo-za-kulturo/javne-objave/ in mora vsebovati vse obvezne priloge in podatke, določene v razpisni dokumentaciji.

Oddaja vloge pomeni, da se prijavitelj strinja z vsemi pogoji in kriteriji razpisa.

Prijavitelj se z oddajo vloge na programski razpis strinja z objavo podatkov na spletni strani ministrstva skladno z 10. členom Uredbe o posredovanju in ponovni uporabi informacij javnega značaja (Uradni list RS, št. 24/16 in 146/22). Prav tako se strinja, da so vsi podatki iz vloge informacija javnega značaja v skladu z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US, 102/15, 7/18 in 141/22).

**14. Razpisna dokumentacija**

Razpisna dokumentacija obsega:

* besedilo programskega razpisa, oznaka JPR-PROG-2026–2029,
* prijavni obrazec s prilogami v spletni aplikaciji eJR na naslovu: http://ejr.ekultura.gov.si/ejr-web.

Razpisna dokumentacija je objavljena na spletni strani ministrstva, v zavihku Javne objave na elektronskem naslovu https://www.gov.si/drzavni-organi/ministrstva/ministrstvo-za-kulturo/javne-objave/. Na tem spletnem naslovu so tudi vsi drugi podatki, povezani z razpisom z oznako JPR-PROG-2026–2029.

**15. Zavrženje vlog**

Za **prepozno** se bo štela vloga (oziroma dopolnitev ali sprememba), ki ne bo oddana v spletni aplikaciji eJR do vključno 20. avgusta 2025 do 23.59.Če prijavitelj nima digitalne identitete za elektronsko podpisovanje in vlogo podpiše fizično, se za prepozno šteje vloga, ki ni bila v poslovnem času ministrstva osebno predložena v glavni pisarni ministrstva ali po pošti poslana na naslov: Ministrstvo za kulturo Republike Slovenije, Maistrova ulica 10, 1000 Ljubljana, najpozneje do 20. avgusta 2025 oziroma najpozneje ta dan oddana na pošti kot priporočena pošiljka.

Vloge, ki jih bodo prijavitelji vložili po preteku razpisnega roka, se bodo v skladu s tretjim odstavkom 116. člena ZUJIK štele za **prepozne**.

Vloge, ki ne bodo vsebovale vseh obveznih sestavin, ki jih določa besedilo javnega razpisa, in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne**.

Prijavitelj, čigar vloga ne bo izpolnjevala pogojev za sodelovanje na razpisu, določenih v besedilu tega javnega razpisa, se bo štel za **neupravičeno osebo**. Izpolnjevanje pogojev se ugotavlja na podlagi vloge prijavitelja in obveznih dokazil.

Prijavitelji lahko vloge dopolnjujejo oziroma spreminjajo do preteka razpisnega roka.

Ministrstvo bo na podlagi petega oziroma šestega odstavka 117. člena ZUJIK **s sklepom zavrglo:**

* **prepozno vlogo,**
* **nepopolno in/ali prepozno dopolnjeno vlogo,**
* **vlogo, ki jo bo oddala neupravičena oseba.**

**16. Odpiranje vlog**

Ministrstvo bo vloge začelo odpirati 26. avgusta 2025 ob 10. uri.

**17. Pristojni uslužbenci za dajanje informacij in pojasnil v zvezi z razpisom:**

Uprizoritvene umetnosti: Katja Jančič (katja.jancic@gov.si),

Glasbene umetnosti: Rok Avbar (rok.avbar@gov.si), mag. Igor Teršar (igor.tersar@gov.si),

Vizualne umetnosti ter arhitektura in oblikovanje: Eva Jera Hanžek (eva.jera-hanzek@gov.si), Maja Šučur (maja.sucur@gov.si),

Intermedijske umetnosti: Mojca Sfiligoj (mojca.sfiligoj@gov.si),

Transdisciplinarni programi: Maja Šučur (maja.sucur@gov.si).

Vsebinska vprašanja v zvezi z razpisom je po elektronski pošti na navedeni naslov možno poslati najpozneje do vključno 18. 8. 2025, zadnji odgovori ministrstva bodo podani najpozneje do 19. 8. 2025 do 15. ure. Če bodo vprašanja poslana po navedenem datumu, ministrstvo odgovorov ne zagotavlja.

Za tehnično podporo in odgovarjanje na tehnična vprašanja v zvezi z digitalnim okoljem eJR se lahko prijavitelji obrnejo na Službo za digitalizacijo Ministrstva za kulturo vsak delovni dan med 9. in 15. uro, najkasneje do 20. 8. 2025 do vključno 15. ure.

Ministrstvo priporoča, da se prijavitelji udeležijo javnih inštrukcij. Termin in način izvedbe bo objavljen na spletni strani http://www.gov.si/drzavni-organi/ministrstva/ministrstvo-za-kulturo/javne-objave/.

**18. Vpogled v razpisno dokumentacijo**

Zainteresirane osebe se lahko seznanijo z razpisno dokumentacijo na spletnih straneh ministrstva: http://www.gov.si/drzavni-organi/ministrstva/ministrstvo-za-kulturo/javne-objave/, kot je navedeno pod točko 14.

**19. Odločitev**

Ministrica za kulturo na podlagi predloga pristojnih področnih strokovnih komisij o vsaki ustrezni vlogi, prispeli na javni razpis, izda posamično odločbo, s katero odloči o odobritvi ali zavrnitvi vloge. Odločba o odobritvi je podlaga za sklenitev pogodbe.

Ministrstvo bo izbralo predloge kulturnih projektov po postopku, kot ga določa Pravilnik o izvedbi javnega poziva in javnega razpisa.

**OPOZORILO**

**Prijavitelje opozarjamo, da je izvedba postopka razpisa z oznako JPR-PROG-2026–2029 vezana na proračunske zmogljivosti ministrstva. Če pride do sprememb v državnem proračunu ali finančnem načrtu ministrstva, ki neposredno vplivajo na izvedbo postopka razpisa z oznako JPR-PROG-2026–2029, mora ministrstvo ukrepati v skladu s spremembami v državnem proračunu oziroma finančnem načrtu ministrstva.**

**Če se v času izvedbe postopka razpisa z oznako JPR-PROG-2026–2029 obseg sredstev, ki so v državnem proračunu namenjena za kulturo, zmanjša toliko, da ne zagotavlja izpolnitve ciljev razpisa z oznako JPR-PROG-2026–2029, lahko ministrstvo postopek razpisa ustavi oziroma v primeru že končanega izbora kulturnih projektov v skladu s spremembami proračuna zmanjša obseg sofinanciranja, spremeni ali prekine že sklenjeno pogodbo o sofinanciranju projekta.**

Dr. Asta Vrečko, ministrica

1. Cilji trajnostnega razvoja so opredeljeni v Agendi za trajnostni razvoj do leta 2030 (Organizacija Združenih narodov, dostopno na https://www.gov.si/zbirke/projekti-in-programi/uresnicevanje-agende-2030/), ki so vključeni tudi v Strategijo razvoja Slovenije 2030 (dostopno na: https://www.gov.si/assets/ministrstva/MKRR/Strategija-razvoja-Slovenije-2030/Strategija\_razvoja\_Slovenije\_2030.pdf). [↑](#footnote-ref-2)